User talk:Dadibidiya

ගොටුකොළ වවනවා නම් මේ ගැනත් දැනගන්න සෙන්ටෙලා ඒසියාටිකා ( Centella asiatica ) යන උද්භිද විද්‍යාත්මක නාමයෙන් හඳුන්වන ගොටුකොළ ශාකය ඉතා ජනප්‍රිය පළා වර්ගයකි. බහුලව ගොටුකොළ වගා කරන දිස්ත්‍රික්ක අතර කළුතර, කොළඹ, ගම්පහ, පුත්තලම හා කුරුණෑගල ප්‍රධාන තැනක් ගනී.

ශ්‍රී ලාංකිකයන් අතර ඉතාම ජනප්‍රිය පලා වර්ගයක් වන ගොටුකොළ සඳහා වෙළෙඳ පොළේ හොඳ ඉල්ලුමක් පවතී. එයටම ආවේනික වූ විශේෂ රසය මෙය ජනප්‍රිය වීමට ප්‍රධානව බලපා ඇත. යකඩ සුලභව පවතින මෙහි ඉතා ඉහළ ඖෂධීය ගුණයක් පවතී.

ගෙවතු වගාවක් ලෙසත්, සුළු හා මහා පරිමාණ වගාවක් ලෙසත් ගොටුකොළ වගා කෙරේ. වර්ෂය පුරාම පැතිරුණු වර්ෂාපතනයක් ඇති තෙත් කලාපය වගාව සඳහා වඩාත් යෝග්‍යය. ජල සම්පාදනය යටතේ වියළි කලාපයේ ද වාණිජ වගාවක් ලෙස ගොටුකොළ වගා කරනු ලබයි.

ජලය රඳා නොපවතින පහත් බිම්වල තනි වගාවක් ලෙසත්, උස් බිම්වල පොල්, කෙසෙල්, කතුªරුමුරුංගා ආදී වෙනත් වගාවන් අතර යටි වගාවක් ලෙසත් ගොටුකොළ පහසුවෙන් වගා කළ හැකිය.

පස සංරක්‍ෂණ ක්‍රමයක් ලෙස බෑවුම් සහිත ඉඩම්වලද ගොටුකොළ වගා කළ හැකිය. තෙත් කලාපයේ තේ, පොල්, රබර් ආදී වගාවන් තුළ ස්වභාවික ලෙස වැල් ගොටුකොළ හොඳින් වැවේ.

කුඹුරුවල ගොටුකොළ වගා කිරීමේදී ජලය හොඳින් බැස යාම සදහා ලියදි වටේට සහ අවශ්‍ය පරිදි මැද ස්ථාන කීපයකින් කාණු සකස් කළ යුතු වේ. වර්ෂා කාලයේදී ජලය රඳා පැවතීම නිසා ගොටුකොළ වගාව පහසුවෙන් විනාශ වී යාමට ඉඩ තිබෙන නිසා ජල වහනය කෙරෙහි වැඩි අවධානයක් යොමු කිරීම වැදගත් වේ.

වර්ධන රටාව අනුව ගොටුකොළ ශාකය ප්‍රධාන ආකාර දෙකකට බෙදනු ලබයි. එනම්, පඳුරු ආකාරය සහ වැල් ආකාරයයි. පඳුරු ආකාරයේදී එක තැන පැළ රාශියක් වර්ධනය වන අතර, ධාවක වර්ධනය නොවේ. නමුත් වැල් ආකාරයේදී තැනින් තැන පඳුරු ඇති කරමින් ධාවක මගින් ක්‍ෂේත්‍රය පුරා පැතිරීම සිදුවේ.

පත්‍රවල විශාලත්වය අනුව ගොටුකොළ ශාකය වර්ග තුනකට බෙදනු ලැබේ.

විශාල ප්‍රමාණයේ පත්‍ර සහිත වර්ගය - මෙය යෝධ ගොටුකොළ ලෙස හඳුන්වයි. වැඩි වර්ධක වේගයක් ඇත. එනිසා ඒකක භූමි ප්‍රමාණයකින් ලබාගත හැකි අස්වනු ප්‍රමාණය ද වැඩිය.

මධ්‍යස්ථ ප්‍රමාණයේ පත්‍ර සහිත වර්ගය - වාණිජ මට්ටමින් වගාවන් සඳහා මෙම වර්ගය වැඩි වශයෙන් උපයෝගී කර ගැනේ.

කුඩා පත්‍ර සහිත වර්ගය - මෙය වෙල් ගොටුකොළ නමින්ද හැඳින්වේ. වෙළෙඳ පොළේ මෙම වර්ගය සඳහා වැඩි ඉල්ලුමක් පවතී. ජලය රඳා නොපවතින පහත් බිම්වල තනි වගාවක් ලෙසත්, උස් බිම්වල යටි වගාවක් ලෙසත් පහසුවෙන් වගා කරයි.

ගොටුකොළ වගාවට වැළඳෙන සමහර රෝග නිසා වගාවන් විනාශ වී යාම සිදුවේ. ඒ නිසා ඉල්ලුමට සරිලන සැපයුමක් වෙළෙඳ පොළට ලබා දීමට නොහැකි තත්ත්වයක් ඇතිවේ. මෙලෙස වැළඳෙන රෝග අතර පත්‍ර විචිත්‍ර රෝගය බහුලව දැකිය හැකිය. පිපිඤ්ඤා විචිත්‍ර වෛරස හා පොටි වෛරස විශේෂයක් මගින් මෙම රෝගය ඇති වන බව විශ්වාස කෙරේ.

මෙය මුලින්ම නිරීක්‍ෂණය කරනු ලැබුවේ, විශාල පත්‍ර සහිත පඳුරු ගොටුකොළ වර්ගයේ ය. මෙය හීන් ගොටුකොළවලටත්, සලාද ගොටුකොළවලටත්, මධ්‍යස්ථ කොළ සහිත ගොටුකොළවලටත් වැළඳේ. මෙයට අමතරව මෙම වෛරසය පිපිඤ්ඤා, ගර්කින් සහ වැටකොළු වැනි බෝගවලටද වැළඳී විවිත්‍ර ලක්ෂණ ඇති කරයි.

පත්‍රවල කහ මිශ්‍ර කොළ පැහැති පුල්ලි ඇතිවීම, ළපටි පත්‍ර අක්‍රමවත් හැඩයක් ගැනීම, පත්‍ර කුඩා වී කහ පැහැ වීම, ඉන්පසුව පත්‍රවල දුඹරු පාට පුල්ලි ඇතිවීම, සමහර විට පත්‍ර දාරය සහ නාරටි දම්පාට වීම, රෝගය උත්සන්න වූ විට ශාකය කුරු වී පඳුරු දැරීම අඩුවීම සහ අවසානයේ ශාකය මිය යාම සිදු වෙයි.

යුෂ මාර්ගයෙන් රෝගය පැතිරීම සිදුවෙයි. එනම්, අස්වැන්න නෙළීම සඳහා භාවිත කරන උපකරණ මඟින් රෝගය පැතිරේ. කුඩිත්තන් මඟින් ද රෝගය පැතිරීම සිදු වෙයි.

එනම් රෝගී ගසකින් යුෂ උරා බොන කුඩිත්තා නිරෝගී ගසකට ගොස් යුෂ උරා බීමේදී එයට ද වෛරසය ඇතුළු වීම සිදු වේ. සිටුවීමේදී රෝගී ශාකවලින් ලබාගත් ශාක කොටස් යොදා ගැනීම මඟීන් ද රෝගය පැතිරී යයි. පිපිඤ්ඤා කුලයේ වගාවන් අසල ගොටුකොළ වගා කර ඇති විට මෙහි ඇති මෙම වෛරස් රෝගය බෝවීමට ඇති හැකියාව වැඩිය.

ගොටුකොළ ශාකය සිටුවීමේදී නිරෝගී වගාවකින් ලබාගත් පැළ යොදා ගත යුතුයි. වගා ක්ෂේත්‍රය වල් පැළවලින් තොරව පිරිසුදුව තබාගන්න. අස්වැන්න නෙළීමට භාවිත කරන පිහියා වැනි උපකරණ පිරිසුදු කර භාවිත කරන්න. රෝගී ශාක ගලවා විනාශ කර දැමිය යුතුයි. පිපිඤ්ඤා කුලයේ වගාවන් අසල ගොටුකොළ වගා කිරීම සුදුසු නොවේ.

මෙම උපදෙස් පිළිපැදීමෙන් වඩා සාර්ථක වගාවක් තුලින් වැඩි අස්වැන්නක් ලබාගෙන ආර්ථික වාසි ලබා ගැනීමට හැකියාව ඇත.

සටහන මානෙල් පුෂ්ප කුමාරි